उसके आका और हमदर्द सभी दलों में मौजूद हैं। भले ही पोंटी उनसे काम ले या न ले लेकिन वह किसी का हक नहीं मारता था, जब इन हमदर्दो को पोंटी की जरूरत पड़ती है तो वह उनके साथ खड़ा दिखाई देता तो यह हमदर्द पोंटी के लिए कायदे-कानून को ठेंगा दिखाने से पीछे नहीं रहते थे। यही वजह थी, वर्षों से तमाम विवादों में घिरे होने के बाद भी पोंटी के ‘गिरेबान’ में किसी की हाथ डालने की हिम्मत नहीं हुई। लीकर किंग की हैसियत का अंदाजा इसी से लगाया जा सकता है कि कई राज्यों की सरकारें उसके एक इशारे पर नीतिगत फैसलों में भी बदलाव से हिचकिचाती नहीं थीं। यह बात एक ही उदाहरण से समझी जा सकती है। बात वर्ष 2007 की है जब मुलायम सरकार को उखाड़ फेंकने के बाद उत्तर प्रदेश में माया सरकार सत्तारूढ़ हुई थी। माया के मुख्यमंत्री बनने ही लोगों को लगा कि मुलायम के करीबी पोंटी के दिन खत्म हो जाएंगे। इसका कारण भी था मायावती और मुलायम के बीच 36 का आंकड़ा। मायावती चुन-चुनकर हर उस नौकरशाह, पुलिस अधिकारी, उद्योगपति, व्यापारी को हाशिए पर डाल रही थी जो मुलायम की गुडलिस्ट में शामिल था। उनकी जगह वह अपने पसंदीदा लोगों को बैठा रही थी। मुलायम राज में अनिल अंबानी जैसे उद्योगपति और अमिताभ बच्चन तथा अमर सिंह सरीखे लोगों को उनका करीबी समझा जाता था। वहीं माया राज में इस जगह की भरपाई सतीश मिश्र, जेपी ग्रुप जैसे लोगों ने की।